钦定古今图书集成/明伦汇编/官常典/第091卷 > 郴王友裕
## 钦定古今图书集成/明伦汇编/官常典/第091卷 > 郴王友裕

按《五代史梁家人传》，“太祖八子，长曰友裕，次曰友珪、
友璋、友贞、友雍、友徽、友孜，其一养子曰友文。开平元
年五月乙酉，封友文为博王，友珪郢王，友璋福王，友
贞均王，友雍贺王，友徽建王。”友裕前即位卒，追封郴
王，而康王友孜，末帝即位封。友璋初为寿州团练使，
押左右番殿直，监丰德库。友珪时为郓州留后，末帝
时为忠武军节度使，徙镇武宁。及友雍、友徽，皆不知
其所终。按《本传》：“郴王友裕，字端夫，幼善骑射，从太
祖征伐，能以宽厚得士卒心。太祖与晋围黄邺于西
华，邺卒荷槊登城骂敌，晋王使胡骑连射不能中。太
祖顾友裕，一发中之，军中皆大讙呼。晋王喜，遗友裕
良弓百矢。太祖镇宣武，以为衙内都指”挥使。景福元
年，太祖攻郓，友裕以先锋次斗门，郓兵夜击之，友裕
败走，太祖从后来，不知友裕之败也，前军遇敌多死。
太祖至村落间，始与友裕相得。是时，朱宣在濮州，太
祖乃遣友裕先以二百骑前太祖，后至与友裕相失。
太祖卒与敌遇，败而走。敌兵追之甚急，前至大沟，几
不免，赖沟中有积薪马，“乃得过。”梁将李璠等死者十
馀人。冬，友裕取濮州，遂围时溥于徐州。朱瑾以兵二
万救溥，友裕败瑾于石佛山，瑾走，都虞候朱友恭谗
之太祖，以为瑾可追而友裕不追。太祖大怒，夺其兵，
属庞师古，以友裕属吏。使者误致书于友裕，友裕惶
恐，不知所为，赖张皇后教之得免。权知许州。许州近
蔡，苦于大寇，居民残破。友裕招抚流散，增户三万馀。
迁诸军都指挥使，与平兖、郓，还领许州。崔洪奔淮南，
友裕引兵定蔡州，市不易肆。太祖兼镇护国军，以友裕为留后。迁忠武军节度使。太祖攻凤翔未下，去攻
邠州。友裕破灵台、良原，下陇州，杨崇本以邠州降。后
崇本复叛，太祖遣友裕攻之，屯于永寿。友裕以疾卒。